既和時敏止茶詩矣而允迪所餉猶未及請再次韵求之
作者：趙鼎臣
朝代：宋

paragraphs: 鉤繩異曲直，鑿枘殊圓方。
蛤死不脫殻，錐穎要出囊。
風蛇互矜憐，蚌鷸相探嘗。
紛然天壤間，巨細靡不藏。
孰能使之齊，賢哉我未皇。
付之將毋同，蠻貊猶故鄉。
方生天馬駒，頭作千里昂。
平生剛褊心，立朝慕周昌。
置之岯山下，所用乃針芒。
苦憎茶擾人，能妨春夢長。
季也謂不然，辨理殊堅强。
我欲兩可之，笙磬同一堂。
楚人固失矣，齊論亦豈當。
請歸亡是翁，文字搜枯腸。